**Broj: 11-I-1379-M-91/19-05-11**

Zagreb, 8. srpnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Jasmina Budinskog, zamjenika općinskog načelnika Općine Tovarnik, za davanjem mišljenja Povjerenstva,** na 55. sjednici, održanoj 8. srpnja 2019.g., daje sljedeće:

**MIŠLJENJE**

**Nije protivno odredbama ZSSI-a da dužnosnik Jasmin Budinski za vrijeme obnašanja dužnosti zamjenika općinskog načelnika Općine Tovarnik ostvaruje pravo na naknadu stvarnog troška prijevoza na radno mjesto i sa radnog mjesta na kojem obnaša navedenu dužnost, sukladno općim aktima Općine Tovarnik.**

Obrazloženje

Zahtjev za davanjem mišljenja Povjerenstva podnio je dužnosnik Jasmin Budinski, zamjenik općinskog načelnika Općine Tovarnik. U knjigama ulazne pošte zahtjev je zaprimljen pod poslovnim brojem: 711-U-2249-M-91/19-01-2 dana 3. lipnja 2019.g., povodom kojeg se vodi predmet broj M-91/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Stoga je dužnosnik Jasmin Budinski, povodom obnašanja dužnosti zamjenika Općinskog načelnika Općine Tovarnik, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi kako od 1. ožujka 2019.g. dužnost zamjenika općinske načelnice Općine Tovarnik obnaša kao volonter. Do tada je bio profesionalac. Dužnosnik traži mišljenje ima li kao volonter pravo na naknadu za putni trošak za dolazak na posao i ima li to veze s brojem dolazaka u mjesecu na posao.

Člankom 12. ZSSI-a propisano je dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Ministarstvo uprave je dopisom, KLASA: 023-01/15-01/167 od 10. lipnja 2015.g., slijedom učestalih upita vezano uz različite načine uređivanja prava općinskih načelnika, gradonačelnika, župana i njihovih zamjenika, dalo tumačenje svim jedinicama lokalne i područne (regionalne) samouprave u vezi pitanja od značaja za uređivanje tih prava. U navedenom tumačenju se navodi kako je odredbom članka 90.a Zakona o lokalnoj i područnoj (regionalnoj) samoupravi („Narodne novine", broj: 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Osnovna mjerila za određivanje plaće, odnosno naknade za rad, kao i druga prava vezana uz profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju se posebnim zakonom, a taj posebni zakon koji uređuje navedena pitanja je Zakon o plaćama u lokalnoj i područnoj (regionalnoj) samoupravi („Narodne novine“ broj: 28/10).

U dopisu Ministarstva uprave se dalje obrađuju pojedina pitanja kao što su primjena kolektivnih ugovora službenika i namještenika, radno vrijeme, bolovanje, rodiljni dopust, godišnji odmor i dr. U dopisu se tako navodi cit. „*Vezano uz pojedina materijalna prava, napominjemo da je nesporno da lokalni dužnosnici, osim zakonom utvrđenog prava na plaću i staž osiguranja, imaju pravo na naknadu stvarnih materijalnih troškova nastalih u vezi s obnašanjem dužnosti, što bi bili npr. putni i drugi troškovi nastali u vezi s obnašanjem dužnosti (troškovi prijevoza, dnevnica za službeno putovanje), kao i neka druga prava, npr. pravo na korištenje službenog automobila, pri čemu smo mišljenja da bi takva prava lokalnih dužnosnika u vezi s obnašanjem dužnosti trebalo urediti zasebnim aktom*“.

Vezno uz gore navedeno, Povjerenstvo je od Ministarstva uprave zatražio dodatno tumačenje smatra li se naknada za putni trošak, odnosno trošak prijevoza za dolazak/odlazak na posao, troškom na koji lokalni dužnosnici imaju pravo i kako se ista obračunava (paušalno ili po stvarnom trošku – udaljenosti i broju dolazaka na posao u mjesecu).

Ministarstvo uprave je dana 2. srpnja 2019.g. dostavilo dodatno očitovanje, KLASA: 023-01/15-01/167 od 19. lipnja 2019.g., u kojem se navodi da lokalni dužnosnici nisu u radnom odnosu temeljem ugovora o radu, nego ostvaruju prava iz rada, sukladno posebnom zakonu, i to na temelju obavljanja dužnosti na koju su izabrani na izborima. Što se konkretno prava na naknadu za prijevoz „na posao“ tiče, Ministarstvo je mišljenja da je isto opravdano ukoliko su ti troškovi zaista nastali i to u svezi s obavljanjem dužnosti lokalnog dužnosnika. Dakle ako lokalni dužnosnik ima stvaran trošak prijevoza vezan uz obavljanje dužnosti, smatraju da u tom slučaju ima i pravo na naknadu takvog troška. Samo pitanje načina utvrđivanja visine takvih troškova, eventualnih kriterija za utvrđivanje kao i načina obračuna istih ne spada u Ministarstva uprave. Takva i slična pitanja potrebno je urediti općim aktom jedinice, u skladu s posebnim propisima.

Člankom 4. stavkom 1. ZSSI-a propisano je da se plaćom dužnosnika, u smislu navedenog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Slijedom odredbi ZSSI-a te gore navedenih tumačenja Ministarstva uprave, Povjerenstvo je mišljenja kako dužnosnik Jasmin Budinski za vrijeme obnašanja dužnosti zamjenika općinskog načelnika Općine Tovarnik ima pravo na naknadu troška prijevoza na radno mjesto i sa radnog mjesta na kojem obnaša javnu dužnost. Dužnosnik ima pravo na naknadu stvarno nastalog troška, dok sami kriteriji za utvrđivanje i način obračunavanja, sukladno mišljenju Ministarstva uprave, moraju biti definirani u općem aktu Općine Tovarnik.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Jasmin Budinski, elektroničkom dostavom
2. Objava na internetskoj stranici Povjerenstva
3. Pismohrana